
ประกาศกรมพัฒนาธุรกิจการค้า
เรื่อง กำหนดแบบพิมพ์เพื่อใช้ในการให้บริการข้อมูลธุรกิจ พ.ศ. ๒๕๕๙
			
เพื่อให้การบริการข้อมูลธุรกิจตามกฎหมายที่อยู่ในความรับผิดชอบของกรมพัฒนาธุรกิจการค้ามีประสิทธิภาพสอดคล้องกับมาตรา ๓๕ แห่งพระราชกฤษฎีกาว่าด้วยหลักเกณฑ์ และวิธีการบริการบ้านเมืองที่ดี พ.ศ. ๒๕๔๖ ในการปรับปรุงประกาศขึ้นใหม่ให้ทันสมัยและเหมาะสมกับสภาวการณ์ โดยคำนึงถึงความรวดเร็ว ลดภาระของประชาชนเป็นสำคัญ อธิบดีกรมพัฒนาธุรกิจการค้าจึงออกประกาศไว้ ดังต่อไปนี้
ข้อ ๑. ประกาศนี้เรียกว่า “ประกาศกรมพัฒนาธุรกิจการค้า เรื่อง กำหนดแบบพิมพ์เพื่อใช้ในการให้บริการข้อมูลธุรกิจ พ.ศ. ๒๕๕๙
ข้อ ๒. ให้ยกเลิกแบบบริการข้อมูลธุรกิจที่แนบท้ายประกาศกรมพัฒนาธุรกิจการค้า ลงวันที่ ๓๑ พฤษภาคม ๒๕๕๕
ข้อ ๓. ให้ใช้แบบ บธ.๑ ที่แนบท้ายประกาศนี้สำหรับการให้บริการข้อมูลธุรกิจตามที่กำหนดในประกาศนี้
ข้อ ๔. การให้บริการข้อมูลธุรกิจ ได้แก่
(๑) การออกหนังสือรับรองนิติบุคคลตามประมวลกฎหมายแพ่งและพาณิชย์กฎหมายว่าด้วยบริษัทมหาชนจำกัด และกฎหมายว่าด้วยการประกอบธุรกิจของคนต่างด้าว
(๒) การออกใบแทนใบสำคัญแสดงการจดทะเบียนตามประมวลกฎหมายแพ่งและพาณิชย์ กฎหมายว่าด้วยบริษัทมหาชนจำกัด กฎหมายว่าด้วยสมาคมการค้าและกฎหมายว่าด้วยหอการค้า
(๓) การออกหลักฐานการจดทะเบียนสัญญาหลักประกันทางธุรกิจ พ.ศ. ๒๕๕๘
(๔) การรับรองสำเนาเอกสารตามประมวลกฎหมายแพ่งและพาณิชย์ กฎหมายว่าด้วยบริษัทมหาชนจำกัด กฎหมายว่าด้วยการประกอบธุรกิจของคนต่างด้าว กฎหมายว่าด้วยสมาคมการค้าและกฎหมายว่าด้วยหอการค้า
(๕) การตรวจค้นเอกสารตามประมวลกฎหมายแพ่งและพาณิชย์ กฎหมายว่าด้วยบริษัทมหาชนจำกัด กฎหมายว่าด้วยการประกอบธุรกิจของคนต่างด้าว กฎหมายว่าด้วยสมาคมการค้าและกฎหมายว่าด้วยหอการค้า และพระราชบัญญัติหลักประกันทางธุรกิจ พ.ศ. ๒๕๕๘
(๖) การถ่ายข้อมูลด้วยระบบคอมพิวเตอร์ตามประมวลกฎหมายแพ่งและพาณิชย์ และพระราชบัญญัติหลักประกันทางธุรกิจ พ.ศ. ๒๕๕๘
ข้อ ๕. แบบบริการข้อมูลธุรกิจที่ยื่นไว้ก่อนวันที่ประกาศฉบับนี้มีผลใช้บังคับ ให้ถือว่าได้ยื่นไว้ตามประกาศฉบับนี้
ข้อ ๖. ภายในหกสิบวันนับแต่วันที่ประกาศฉบับนี้มีผลใช้บังคับ ผู้ขอรับบริการจะใช้แบบพิมพ์เดิมตามที่นายทะเบียนหรืออธิบดีกรมพัฒนาธุรกิจการค้ากำหนดแล้วแต่กรณีก็ได้ 
[bookmark: _GoBack]ทั้งนี้ ตั้งแต่วันที่ ๒ กรกฎาคม พ.ศ. ๒๕๕๙
ประกาศ ณ วันที่ ๒๙ มิถุนายน พ.ศ. ๒๕๕๙
ผ่องพรรณ เจียรวิริยะพันธ์
อธิบดีกรมพัฒนาธุรกิจการค้า

